KIRJALLINEN KYSYMYS P-2010/02

esittäjä(t): Patsy Sörensen (Verts/ALE) komissiolle

(2. heinäkuuta 2002)

Aihe: Romanialaisten alaikäisten käännyttäminen takaisin

Onko komissio tietoinen, että erityisesti Belgia käännyttää alaikäiset romanialaislapset takaisin alkuperämaahan, jos he ovat rikollisjärjestöjen painostuksen alla tehneet rikoksia?

Onko komissio tietoinen, että eräänä syynä tähän on, että Belgian lain mukaan näitä usein iältään nuoria lapsia ei aseteta syytteeseen tai vangita?

Pitääkö paikkansa, että lapsille ei alkuperämaassa ole tarjota minkäänlaisia vastaanottopalveluja niin, että he päätyvät rikollisuuteen tai kadulle?

Mihin toimiin komissio aikoo ryhtyä näiden käytäntöjen ehkäisemiseksi ja millä tavoin se katsoo voivansa edesauttaa, kun otetaan huomioon nykyiset katulapsihankkeet, että nämä takaisin käännytetyt lapset otetaan vastaan ihmisarvoisella tavalla?

Günter Verheugenin komission puolesta antama vastaus

(30. heinäkuuta 2002)

Komissio on tietoinen parlamentin jäsenen esille ottamasta aiheesta ja siitä, että Belgia panee täytäntöön nuorisotuomioistuimen tuomioita, joissa ilman huoltajaa maahan tulevat alaikäiset Romanian kansalaiset määrätään palautettaviksi lähtömaahansa.

Yhteisön lainsäädännössä ei ole erityissäännöksiä ilman huoltajaa jäsenvaltioihin saapuvien kolmansien maiden alaikäisten kansalaisten kohtelusta, esimerkiksi heidän vastaanotostaan, oleskelustaan ja palauttamisestaan. Jäsenvaltioita kehotetaankin toimimaan neuvoston päätöslauselmassa(1) annettujen ohjeiden mukaisesti.

Belgian viranomaiset ovat ilmoittaneet, että kysyjän mainitsemassa tapauksessa päätökset tehtiin lasten siirtämiseksi pois heitä määräysvallassaan pitävien rikollisjärjestöjen ulottuvilta ja heidän kotiinpaluunsa helpottamiseksi. Vaihtoehtoiset toimintatavat, esimerkiksi alaikäisten sijoittaminen erityisiin vastaanottokeskuksiin Belgiassa, eivät olisi olleet lasten etujen mukaisia käytännön syistä (vieras ympäristö, kieliongelmat jne.).

Edellä mainitun neuvoston päätöslauselman mukaisesti ilman huoltajaa tulevilla alaikäisillä olisi oikeudellisesta asemastaan riippumatta oltava oikeus riittävään suojeluun ja perushuolenpitoon kansallisen lainsäädännön mukaisesti. Jos alaikäiselle ei anneta kansallisen lainsäädännön nojalla lupaa jatkaa oleskeluaan jäsenvaltiossa, asianomainen jäsenvaltio voi palauttaa alaikäisen hänen lähtömaahansa vain siinä tapauksessa, että alaikäisen saapuessa asianmukainen vastaanotto ja huolenpito ovat järjestettävissä. Niistä voivat vastata hänen vanhempansa tai muut täysi-ikäiset lapsesta huolehtivat henkilöt tai valtiolliset tai valtioista riippumattomat järjestöt. Jäsenvaltioiden toimivaltaisten viranomaisten olisi alaikäisen palauttamiseksi toimittava yhteistyössä alaikäisen lähtömaan viranomaisten, Unicefin kaltaisten

kansainvälisten järjestöjen ja tarvittaessa valtiosta riippumattomien järjestöjen kanssa huolenpitomahdollisuuksien varmistamiseksi maassa, johon alaikäinen palautetaan. Alaikäistä ei voida missään tapauksessa palauttaa kolmanteen maahan, jos palauttaminen olisi vastoin pakolaisen oikeusasemasta tehtyä yleissopimusta, ihmisoikeuksien ja perusvapauksien suojaamisesta tehtyä Euroopan yleissopimusta, kidutuksen tai muun julman, epäinhimillisen tai halventavan kohtelun tai rangaistuksen vastaista yleissopimusta tai lapsen oikeuksista tehtyä yleissopimusta.

Belgiaan saapuneiden romanialaisten alaikäisten tapauksessa komissiolle on ilmoitettu, että mainittua yhteistyötä on harjoitettu.

Bukarestissa ja Romanian muissa suurissa kaupungeissa on alaikäisille tarkoitettuja vastaanottokeskuksia, joihin katulapset ja muut suojelua tarvitsevat lapset voidaan majoittaa paikallisen lastensuojeluosaston vastuulla, toisinaan yhteistyössä valtiosta riippumattomien järjestöjen kanssa. Keskuksissa lasten oikeudellista ja yhteiskunnallista asemaa tarkastellaan heidän palauttamiseksi perheisiinsä tai, jos se on mahdotonta, huolenpitosuunnitelman laatimiseksi. Romania ja jäsenvaltiot ovat tehneet tähän asiaan liittyviä kahdenvälisiä sopimuksia tai neuvottelevat niistä parhaillaan.

Komissio tukee myös jatkossa Romanian hallituksen pyrkimyksiä lastenhuollon kehittämiseksi. Romaniassa pannaan tällä hetkellä täytäntöön 25 miljoonan euron Phare-ohjelmaa, josta myönnetään rahoitusta suurten vanhanaikaisten laitosten sulkemiseen, vaihtoehtoisten lastensuojelupalvelujen kehittämiseen paikallistasolla ja tiedotuskampanjaan, jolla pyritään ehkäisemään lasten heitteillejättöä ja palauttamaan lapset omiin perheisiinsä tai kasvattiperheisiin. Ohjelmasta voidaan myöntää rahoitusta myös vastaanottokeskuksille. Phare-ohjelmaa täydennetään samankaltaisella ohjelmalla, joka käynnistyy piakkoin ja johon on varattu 10 miljoonan euron määrärahat.

(1) Neuvoston päätöslauselma, annettu 26 päivänä kesäkuuta 1997, ilman huoltajaa tulevista kolmansien maiden alaikäisistä kansalaisista, EYVL C 221, 19.7.1997.